**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.05.2018, ora 08.00 – 10.05.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 10.05.2018, ora 7.00**

**RÂURI**

**Debitele au fost în creştere, ca urmare a** precipitaţiilor căzute în interval și propagării pe râurile din bazinele hidrografice: Arieş, Bega, Timiş, Bârzava, Moraviţa, Caraş, Nera, Cerna, Siret, Bârlad, cursurile superioare ale Crişului Repede, Jiului, Oltului şi pe râurile din Dobrogea şi în scădere pe Prut.

Pe celelalte râuri debitele au fost relativ staționare.

Creşteri de niveluri şi debite s-au mai înregistrat pe râurile mici din zonele de deal şi de munte din nordul, vestul şi centrul ţării ca urmare a precipitaţiilor cu caracter de aversă căzute în interval.

Debitele se situează, în general, la valori cuprinse între 30-70% din mediile multianuale lunare, mai mari (în jurul și peste normalele lunare) pe râurile din Dobrogea și mai mici (sub 30% din normalele lunare) pe râurile din bazinele hidrografice: Tur, Lăpuş, Crasna, Crişul Repede, Iara, Cerna, Suceava, Putna, Râmnicu Sărat, Bârlad, pe unii afluenţi ai Buzăului, Trotuşului, Prutului, Argeşului superior şi Oltului inferior.

În interval au fost emise cinci atenţionări hidrologicepentru fenomene imediate**.**

**Nivelurile** pe râuri la staţiile hidrometrice **se situează sub** **COTELE DE ATENŢIE.**

**Debitele vor fi în creştere, ca urmare a** precipitaţiilor prognozate şi propagării pe râurile din bazinele hidrografice: Bega, Timiş, Bârzava, Moraviţa, Caraş, Nera, Cerna, Jiu, Siret, Bârlad, cursul superior al Oltului şi pe râurile din Dobrogea şi în scădere pe Prut.

Pe celelalte râuri debitele vor fi relativ staționare.

Sunt posibile scurgeri importante pe versanţi, torenţi, pâraie şi creşteri rapide de niveluri şi debite pe unele râuri mici din sud-vestul și estul ţării și din zonele de deal şi de munte din cauza precipitaţiilor sub formă de aversă, izolat mai însemnate cantitativ, prognozate.

**DUNĂRE**

**Debitul la intrarea în ţară** (secţiunea Baziaş) în intervalul 09-10.05.2018 **a fost staţionar, având valoarea de 6200 m3/s**, sub media multianuală a lunii **mai (7250 m3/s).**

În aval de Porţile de Fier, debitele au fost în scădere pe sectoarele Gruia – Bechet și Oltenița – Tulcea și în creștere pe sectorul Corabia – Giurgiu.

**Debitul la intrarea în ţară** (secţiunea Baziaş) **va fi** **în uşoară creştere (6300 m3/s).**

În aval de Porţile de Fier, debitele vor fi în creştere la Gruia, în scădere pe sectoarele Calafat – Turnu Măgurele şi Cernavodă – Tulcea şi relativ staţionare pe sectorul Zimnicea – Călăraşi.

**Se situează în faza I de apărare următoarele sectoare de dig:**

-Filipoiu din Insula Mare a Brăilei - jud. Brăila;

-Ciulineţ-Isaccea, T. Vladimirescu, Crişan, Gorgova, R3, R4, Sf. Gheorghe, dig loc. Chilia Veche -jud. Tulcea.

**Se situează în faza a II-a de apărare următoarele sectoare de dig:**

-dig loc. Nufăru-Victoria – jud. Tulcea.

**2.** **Situaţia meteorologică în intervalul 09.05.2018, ora 08.00 –10.05.2018, ora 06.00**

**În ţară,** vremea a fost în general instabilă în cea mai mare parte a teritoriului. Cerul a prezentat înnorări temporar accentuate și s-au semnalat averse, descărcări electrice și intensificări de scurtă durată ale vântului, în prima parte a zilei mai ales în jumătatea de est a teritoriului, iar după-amiaza și noaptea cu precădere în sud-vest, nord-est și zona de munte. Izolat cantitățile de apă au depășit 25 l/mp (cumulându-se până la 55 l/mp la postul pluvio Toplița, din județul Hunedoara). Pe raza localității Cluj-Napoca fost consemnată vijelie, iar în județele Mureș și Gorj a căzut grindină de mici dimensiuni. Temperaturile maxime s-au încadrat între 18 grade la Câmpulung și Târgu Neamț și 29 de grade la Calafat, iar la ora 06.00 se înregistrau valori termice cuprinse între 7 grade la Târgu Lăpuș și 18 grade la Gurahonț și Moldovă Nouă. La începutul intervalului, în Dobrogea și estul Munteniei, pe arii restrânse, a fost ceață.

**Observație:** de ieri dimineață, de la ora 06.00, au fost în vigoare o avertizare cod portocaliu emisă de SRPV Timișoara și 31 atenționări cod galben, precum urmează: 9 emise de SRPV Timișoara, 6 emise de SRPV Craiova, 6 emise de SRPV Cluj, 4 emise de CNPM București pentru Muntenia, 3 emise de SRPV Constanța și 3 emise de SRPV Sibiu.

**La Bucureşti,** vremea a fost ușor instabilă. Cerul a prezentat înnorări temporar accentuate, mai ales după-amiaza, când s-au semnalat averse și descărcări electrice. Vântul a suflat slab și moderat. Temperatura maximă a fost de 22 de grade la Băneasa, 23 de grade la Afumați și 24 de grade la Filaret, iar la ora 06.00 se înregistrau 15 grade la Băneasa și Afumați și 14 grade la Filaret.

**3. Prognoza meteorologică în intervalul 10.05.2018, ora 08.00 –11.05.2018, ora 08.00**

**În ţară,** vremea va fi normală termic în regiunile sudice, local chiar răcoroasă, dar se va menține ușor mai caldă decât în mod obișnuit la această dată în restul teritoriului. Cerul va fi mai mult noros în sud-vest și est, unde va ploua temporar, îndeosebi în cursul zilei, iar izolat se pot cumula 15...20 l/mp. În rest, înnorările vor fi mai accentuate după-amiaza la deal și la munte, iar noaptea în sud, unde pe arii restrânse vor fi averse și descărcări electrice. Vântul va sufla moderat, cu intensificări locale, temporare, în general de până la 50 km/h. Temperaturile maxime se vor încadra între 18 și 24 de grade în jumătatea de sud a țării și între 23 și 27 de grade în rest, iar cele minime vor fi cuprinse, în general, între 7 și 14 grade.

**La Bucureşti,** vremea va fi răcoroasă. Cerul va fi mai mult noros și, trecător, îndeosebi în cursul zilei, va ploua slab. Vântul va sufla în general moderat. Temperatura maximă va fi de 20...21 de grade, iar cea minimă de 10...12 grade.

***II. CALITATEA APELOR***

**Pe râurile interioare**

**S.G.A. Galaţi** **și A.P.M.** **Galaţi** informează despre producerea, la data de 09.05.2018, în jurul orei 16.00, a unei poluări a râului Bârlad cu păcură (irizaţii) provenită de pe amplasamentul fabricii de spirt Ghidigeni aparţinând S.C. VINCON Vrancea S.A., în amonte de podul de cale ferată Ghidigeni. La faţa locului s-a deplasat pentru investigaţii o echipă de la S.G.A. Galaţi. **Măsuri:** a fost stopată scurgerea de păcură, reprezentanţii S.G.A. Galaţi au amplasat baraje şi au răspândit materiale absorbante.

Pe fluviul Dunărea şi pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Braşov** informează telefonic că la data de 09.05.2018, în jurul orei 15:40, s-a primit un apel telefonic de I.S.U. Braşov, care semnala prezenţa unui praf galben cu miros înecăcios în oraşul Victoria, în zona Purolite, Aleea Uzinei, nr. 6. I.S.U. Braşov a trimis echipajul CBRN pentru verificări. Se va reveni cu informaţii.

**G.N.M.-C.J. Hunedoara** revine cu informaţii referitoare la incendiul produs la data de 29.04.2018, pe amplasamentul S.C. EUROFLEX S.R.L. (producător de mase plastice) din zona municipiului Hunedoara, jud. Hunedoara.Incendiul s-a desfăşurat în zona destinată depozitării materiilor prime, degajând un nor de fum vizibil de la distanţe mari, şi a fost lichidat în jurul orei 23.30. S-au identificat, printre resturile arse deşeuri periculoase şi nepericuloase, recipiente metalice de 200 litri, destinate stocării uleiului uzat de la reductoare, sobe improvizate, deşeuri menajere, ambalaje contaminate, deşeuri de hârtie şi carton.

Rezultatele analizelor probelor de aer, recoltate la data de 29.04.2018, de A.P.M. Hunedoara, indică faptul că s-a produs o depăşire a valorii maxim admise la indicatorul pulberi în suspensie.

Ca urmare a celor constatate în timpul verificărilor din perioada 29-30.04.2018 şi de la data de 02.05.2018, **G.N.M.-C.J. Hunedoara a aplicat următoarele sancţiuni contravenţionale:**

**-avertisment** pentru nerespectarea prevederilor Legii nr. 211/2011 republicată, pentru amestecarea diferitelor tipuri de deşeuri periculoase şi nepericuloase pe amplasament (folie de polietilenă, deşeuri metalice, deşeuri menajere, ambalaje contaminate, deşeuri din hârtie şi carton, recipiente sub presiune – tuburi de tip spray, recipiente metalice etc.);

**-amendă contravenţională în valoare de 10000 de lei** pentru nerespectarea prevederilor legii nr. 104/2011, **pentru neluarea de măsuri în vederea prevenirii poluării atmosferice.**

**Agenţia Naţională pentru Protecţia Mediului** informează că din rezultatele analizelor efectuate la data de 08.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**Garda Forestieră Cluj** revine cu informaţii despre incendiul de pădure izbucnit la data de 06.05.2018, în jurul orei 13.00, în zona localităţii Borșa, jud. Maramureș, în cadrul Ocolului Silvic Silva Borșa S.R.L., UP I Cisla, ua 11A, 11B, 11E (proprietate privată a Asociaţiei Composesoratului Cisla-Borșa). Acesta a afectat până în prezent o suprafaţă de 9-10 ha de litieră. Personalul silvic intervine în continuare pentru stingere. Se va reveni cu informaţii.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE